Vermiste vrou se lyk in vlak graf gevind - Maroela Media
'n Vrou wat vir langer as 'n week vermis was, se liggaam is Sondag in 'n vlak graf in die Sweetwaters-omgewing by Pietermaritzburg, KwaZulu-Natal gevind.
Kol. Jay Naicker, woordvoerder van die polisie, sê Phumzile Precious Mkhize (42) is op 6 Junie die laaste keer gesien toe sy haar werkplek in KwaMashu verlaat het. Naicker sê Mkhize en 'n man is in haar motor daar weg.
"Haar familie het die Sondag [8 Junie] besef sy is vermis en die polisie gekontak." Naicker sê Mkhize se motor is Maandag in Sweetwaters deur die polisie gevind waarna drie verdagtes in hegtenis geneem is. 'n Vierde verdagte is ook kort hierna in hegtenis geneem.
Naicker sê na verdere ondersoek het die polisie vasgestel wie agter Mkhize se verdwyning sit waarna 'n 26-jarige verdagte Saterdag in die Chesterville-omgewing in hegtenis geneem is. Naicker sê die polisie het Sondagoggend op Mkhize se liggaam afgekom in 'n vlak graf in Sweetwaters.